Diari Oficial de la Generalitat Valenciana


Sumari del DOGV 1668, del 21-11-1991 (1991/823294)

ACORD d'11 de novembre de 1991, del Govern Valencià, pel qual s'aprova definitivament el projecte de modificació del Pla General d'Ordenació Urbana i del pla especial del nucli antic per a la conservació del traçat urbà del terme municipal de la Vila Joiosa.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   1668

Data del DOGV
:   21-11-1991

Secció del DOGV
:   ALTRES DISPOSICIONS

Número del document
:   1991/823294


Data del document
:   11-11-1991

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Acord, d'11 de novembre de 1991, del Govern Valencià, pel qual aprova definitivament el projecte de modificació del Pla General d'Ordenació Urbana i del pla especial de nucli antic per a la conservació del traçat urbà del terme municipal de la Vila Joiosa.  
El Govern Valencià, en la reunió del dia 11 de novembre de 1991, adoptà l'acord següent:  
L'Ajuntament de la Vila Joiosa, en sessió plenària de 3 de maig de 1990, acordà aprovar inicialment la modificació del Pla General d'Ordenació Urbana i del pla especial del nucli antic per a la conservació del traçat urbà del terme municipal de la Vila Joiosa.  
Aquesta aprovació inicial fou publicada el 26 de maig de 1990 en el diari Información d'Alacant, i el 29 de maig de 1990 en el Butlletí Oficial de la Província d'Alacant, sense que es presentés cap al·legació durant el període d'informació pública, la qual cosa fou certificada pel secretari de la corporació municipal el 30 de juny de 1990.  
En sessió plenària de 5 de juliol de 1990, l'Ajuntament de la Vila Joiosa acordà aprovar provisionalment, per la majoria absoluta legalment exigida per l'article 43.3.i) de la Llei 7/1985, de 2 d'abril, dels membres de la corporació municipal, la modificació puntual del Pla General d'Ordenació Urbana i del pla especial del nucli antic per a la conservació del traçat urbà del terme municipal de la Vila Joiosa.  
La Comissió Territorial d'Urbanisme d'Alacant, en sessió de 26 de setembre de 1990, va acordar informar favorablement sobre la proposta tècnica de l'expedient, i comunicà a l'Ajuntament de la Vila Joiosa que per afectar zones verdes, havien de demanar-se els preceptius informes del Conseller d'Obres Públiques, Urbanisme i Transports i del Consell d'Estat, segons que preceptua l'article 50 de la Llei del Sòl.  
El Conseller d'Obres Públiques, Urbanisme i Transports informà favorablement sobre el projecte mitjançant Resolució de 18 de febrer de 1991.  
El d'octubre de 1991 la Comissió Permanent del Consell d'Estat emeté dictamen favorable.  
La modificació puntual projectada consisteix a recuperar el traçat urbà del nucli histèric, cosa que implica la desaparició de determinades zones verdes que es converteixen en edificables i això redunda en un petit augment del volum edificable; i també la regulació de les volades i longituds de balcons en els edificis del nucli antic.  
Segons els articles 49 i següents i concordants de la Llei del Sòl i els articles 161 i següents i concordants del Reglament de Planejament, s'ha fet la tramitació correcta.  
Vistos els preceptes legals citats, la Llei del Sòl, el Reglament de Planejament, la Llei de Procediment Administratiu i d'altres d'aplicació general i pertinent, d'acord amb el Consell d'Estat, a proposta del Conseller d'Obres Públiques, Urbanisme i Transports, el Govern Valencià  
ACORDA:  
Aprovar definitivament el projecte de modificació del Pla General d'Ordenació Urbana i del pla especial del nucli antic per a la conservació del traçat urbà del terme municipal de la Vila Joiosa.  
Contra l'acord transcrit, que esgota la via administrativa, hom pot interposar recurs de reposició davant el Govern Valencià en el termini d'un mes, comptador des del dia següent que es publique aquest acord.  
València, 11 de novembre de 1991.  
El Conseller Secretari del Govern Valencià,   
EMERIT BONO I MARTINEZ